和新篁韻
作者：衛宗武
朝代：宋

paragraphs: 竹君清絕潤於玉，譜牒出自淇之澳。
移根分種置吾廬，纔隔樊牆即家塾。
塾之所有無非書，師友摛文剪其蕪。
此君兒郎趣亦雅，駢頭相過紛鋪舒。
鮮鮮綠色照鄴架，駸駸宗祖可方駕。
鈎章題品得騷翁，倍使新篁長光價。
矛甲鏦鏦看擊雲，未遜六千君子軍。
琅玕一一如椽大，此中更有風月存。
巨細何異公領孫，低昂尤若主承賓。
有賓如君誠可人，西窗六月暑如焚。
會見爲君滌除熱惱來凉薰。